KIRJALLINEN KYSYMYS E-3353/01 esittäjä(t): Stavros Xarchakos (PPE-DE) komissiolle. Tutkimusten välittömät toimeksiannot Kreikassa.



Virallinen lehti nro 115 E , 16/05/2002 s. 0256 - 0257



KIRJALLINEN KYSYMYS E-3353/01 esittäjä(t): Stavros Xarchakos (PPE-DE) komissiolle (5. joulukuuta 2001) Aihe: Tutkimusten välittömät toimeksiannot Kreikassa Kreikan lehdistössä julkaistujen tietojen mukaan kreikkalaiset viranomaiset päättivät antaa välittömästi toimeksi tutkimuksia yhteensä 1,4 miljardin drakman arvosta espanjalaiselle arkkitehdille Santiago Calatravalle. Kyseiset tutkimukset liittyvät Ateenan olympiastadionin ympäristössä toteutettaviin hankkeisiin, joihinkin stadionin sisällä tehtäviin töihin ja metron liittämiseen tulevaan kaupunkirataan. Yhteisön direktiivissä 92/50/ETY(1), jolla säännellään palveluhankintoja koskevia sopimuksia, edellytetään kilpailujen järjestämistä tutkimusten toimeksiantoja varten ja sallitaan suorat toimeksiannot vain poikkeustapauksissa, kuten suurten luonnonkatastrofien ollessa kyseessä, ja silloin, kun kyseisen palvelun voi tarjota vain tietty henkilö tai kun se liittyy tekijänoikeuksien suojeluun. On kiintoisaa, että kumpikaan näistä direktiivin ehdoista ei täyttynyt, kun tutkimukset annettiin välittömästi toimeksi Calatravalle, kun taas kymmenet muut erittäin merkittävät arkkitehdit kaikkialta Euroopasta suljettiin pois kilpailusta, jonka kreikkalaisten viranomaisten olisi normaalioloissa pitänyt julistaa ja järjestää sitä koskevia ehtoja noudattaen. Onko edellä mainittu tapaus komission tiedossa? Onko tässä tapauksessa sen mielestä rikottu yhteisön lainsäädäntöä? Jos on, mitä menettelyä on noudatettava ja mitä seuraamuksia Kreikalle voidaan määrätä? (1) EYVL L 209, 24.7.1992, s. 1. Frederik Bolkesteinin komission puolesta antama vastaus (16. tammikuuta 2002) Komissio ilmoittaa arvoisalle parlamentin jäsenelle olevansa tietoinen espanjalaisen arkkitehdin Santiago Calatravan kanssa tehdystä vuoden 2004 Ateenan olympialaisten valmistelua koskevasta tutkimussarjasopimuksesta, jota tehtäessä noudatettiin neuvottelumenettelyä sopimusta koskevaa ilmoitusta julkaisematta. Komissio on jo virallisesti pyytänyt Kreikan viranomaisilta tietoja ja selvitystä asiasta. Kirjallisessa vastauksessaan Kreikan viranomaiset vahvistivat asian ja perustelivat menettelytapaansa poikkeustapauksilla, joista säädetään julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY 11 artiklan 3 kohdan b alakohdassa sekä vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY(1) 20 artiklan 2 kohdan c alakohdassa. Kyseisten säännösten mukaisesti hankintaviranomaiset voivat sopimusta tehdessään noudattaa neuvottelumenettelyä julkaisematta sopimusta koskevaa ilmoitusta tapauksissa, joissa taiteellisista syistä vain tietty palveluntarjoaja voi suorittaa palvelut. Komissio arvioi parhaillaan Kreikan viranomaisten vastausta. Sen vuoksi komissio ei voi tällä hetkellä ilmoittaa parlamentin jäsenelle, mihin toimiin se asiassa ryhtyy. (1) EYVL L 199, 9.8.1993.